Vergelyking: Stryd van die titaneEk het ŉ geruime tyd terug die nuwe Land Rover Discovery gehad om te toets. Aanvanklik wou ek die Discovery met Toyota se Prado vergelyk – maar om twee redes het ek besluit om hom eerder met Toyota se Land Cruiser 200 te vergelyk. Die 200 het ŉ V8-dieselenjin, en hulle kos dieselfde… so ongeveer R1,3 miljoen. Toe kom gooi Nissan ŉ derde knuppel in die hoenderhok met hul nuwe Patrol. Die ontwerp van die Toyota en Nissan volg dieselfde trant – albei is reusagtig en kan sewe mense huisves. Die Land Rover bereik dieselfde eindbestemming – maar voel heelwat kleiner as die ander twee aan die buitekant. Die Discovery se binneruim is baie meer modern uitgelê as die ander twee en het elke denkbare funksie om mens se gemak te waarborg. So ook met die Toyota en die Nissan – maar daai twee voertuie voel meer tradisioneel in hul benadering. Die Nissan se sitplek kan vir my net nie gemaklik raak nie – ek het herhaaldelik aan hom probeer stel, maar kon net nie perfek gesit kry nie. Al die mededingers in dié segment het ŉ verskriklike spesifikasievlak. Die Land Rover en Nissan het 6 lugsakke, waar die Toyota uitblink met ŉ asemrowende 10. Die veiligheidsaanbieding word versterk met ABS-remme met elektroniese remkragverspreiding op al drie mededingers. Almal het outomatiese skerp hooflig-hulp wat die skerpligte self aan- en afskakel soos nodig. Al drie mededingers het aanpasbare spoed en baanbeheer met blindekolhulp. Verhitte en verkoelde sitplekke voor verseker dat passasiers altyd gemaklik is, warm of koud. Waar die drie voertuie die grootste verskil, is in die enjinafdeling. Die Discovery het die kleinste enjin met ŉ turboaangejaagde 3.0 V6-diesel. Dié enjin bied ŉ indrukwekkende 190 kW en 600 Nm en Land Rover beweer dit het ŉ gemiddelde brandstofverbruiksyfer van 7.8 ℓ/100 km. 0 – 100 km/h neem slegs 8.1 sek en die Discovery sal 209 km/h haal. Die Land Cruiser is die naaste aan die Discovery met ŉ romerige 4.5 V8-turbodieselenjin. Dié enjin bied 195 kW en 650 Nm wat hom van 0 – 100 km/h kan stoot in 8.6 sek en 210 km/h. Toyota sê hy sal 10.2 ℓ/100 km handhaaf. Die Nissan Patrol is die skobbejak tussen die drie met ŉ atmosferiese 5.6 V8-petrolenjin. Die enjin bied dalk 298 kW en 560 Nm – maar hy benodig 14.4 ℓ/100 km, sê Nissan. Nissan dui nie ŉ 0 – 100 km/h tyd aan vir die Patrol nie, maar die Patrol voel verskriklik vinnig en sterk van 100 km/h af verder. Gevaarlik vinnig. Die ritgehalte in die drie voertuie is uit die boonste rakke. Die Discovery het vir my die beste maniere tussen die drie en raak sy proporsies en gewig beste baas tussen hulle. Die sagste en stilste rit gaan aan die Cruiser 200 – dit voel skoon asof hy sweef. Dit kan met tye bietjie afgesonder voel van wat met die wiele op die pad aangaan, maar dit is geensins ŉ sportmotor nie, en die luuksheid is belangriker as stuurterugvoer. Die Patrol se onderstel voel vir my geïntimideer deur sy eie enjin. Dié drie voertuie is heel bo aan die sportnutsvoertuig-voedselketting. Al verskil hulle almal in hul benadering, is die eindproduk onweerlegbaar. Die Patrol val ongelukkig vir my heel eerste uit die bus weens sy brandstofverbruik. Ons gaan binnekort oor die R17 ŉ liter moet opdok. Dit is R2 380 om vol te maak, en dan slegs 933 km ver te kan ry. Die Cruiser kos R2 384 en kan dán 1 352 km/h handhaaf. Die Discovery kos R1 445 en sal 1 089 km kan bied, by verre die wenner in die brandstofafdeling. Waar die Discovery ŉ paar punte verloor is weens sy sensitiwiteit vir hoërsulfaatdiesel. Die Cruiser is minder sensitief daarvoor. Ek glo dat, indien mens deur Suider-Afrika toer, dat jy iewers hoësulfaatdiesel gaan teëkom, en dan is die Cruiser jou beste opsie. Al drie voertuie het asemrowende 4×4-stelsels wat hindernisbane soos kinderspeletjies laat lyk. Die behoorlike bandprofiel op die Cruiser en Patrol sal lekker kan afblaas om die dikste sand te kan baasraak, waar ook al jy jou mag bevind. Ek is bitter lief vir die Discovery, maar sy lugvering en tegnologie maak my benoud as daar nie handelaarbystand naby is nie. Die Patrol se brandstofverbruik is vir my net te wild – maar mens moet onthou dat ek nie in dié prysklas val nie. Die bitter sterk herverkoopwaarde en groot handelaarsnetwerk van die Cruiser swaai die argument finaal vir my. Dis waarop ek my geld sou spandeer, indien ek ooit so bevoorreg was. Dié drie vergelyk só: 3 jaar/ 90 000 km-diensplan 5 jaar/ 90 000 km-diensplan 5 jaar/ 100 000 km- omvattende instandhoudingsplan